তাঁর জন্য পছন্দের আসন বাছতে হিমশিম খেয়েছিল দল। বিস্তর টালবাহানার পর উত্তর হাওড়ায় তাঁকে প্রার্থী করেছে বিজেপি। কিন্তু সেই আসনও যে তাঁর পছন্দ নয়, বৃহস্পতিবার তা স্পষ্ট জানিয়ে দিলেন বিজেপি’র প্রার্থী রূপা গঙ্গোপাধ্যায়। আর রূপার এই ‘অপছন্দে’র কথা প্রকাশ্যে আসার পরেই রাজ্য রাজনীতিতে এই প্রশ্ন উঠল, তবে কি ওই কেন্দ্রে অশনি সংকেত দেখছেন রূপা? তাই আগেভাগেই       এই সাফাই?  
উত্তর হাওড়ার বিজেপি প্রার্থী হিসাবে এদিন রূপা মনোনয়ন জমা দিয়েছেন। মনোনয়ন জমা দিতে এসে তিনি বলেন, ‘‘আমার কী এখানে দাঁড়ানোর খুব ইচ্ছা ছিল? দলের সিদ্ধান্ত মেনে নিয়েছি।’’ রাজনীতির কারবারিদের একাংশের মতে, রূপার এই মন্তব্যের ফলে অস্বস্তিতে পড়তে হতে পারে দলীয় নেতৃত্বকে। দলীয় সূত্রের খবর, উত্তর হাওড়া আসন বিজেপি’র জন্য ‘নিশ্চিত’ নয়। ওই আসনে দাঁড়াতে খুব একটা রাজি ছিলেন না রূপা। বরং ওই আসনের দাবিদার ছিলেন বিজেপি’র রাজ্য যুব মোর্চার সহ-সভাপতি উমেশ রাই। উমেশ টিকিট না পাওয়ায় উত্তর হাওড়ার বিজেপি  কর্মীদের একটা বড় অংশই ক্ষুব্ধ। গত রবিবার হাওড়ায় এক কর্মিসভায় উমেশ এবং তাঁর বিরোধী বলে পরিচিত বিবেক সোনকারের গোষ্ঠীর মধ্যে হাতাহাতি হয়। প্রসঙ্গত, প্রথমে ওই ঘটনাকে ‘ছোট ঘটনা’ আখ্যা দিয়েছিলেন রূপা। পরে অবশ্য উমেশ-সহ জেলার তিন নেতাকে ছ’বছরের জন্য বহিষ্কার করে রাজ্য বিজেপি। এরপর প্রায় হাজারখানেক উমেশ-অনুগামী দল থেকে ইস্তফা দেন। ফলে উত্তর হাওড়া আসনে বিজেপি’র শক্তি অনেকটাই ক্ষয় হয়েছে বলে মনে করছে দলেরই একাংশ। 
এই প্রসঙ্গেই এদিন রাজ্য বিজেপি’র মহিলা মোর্চার সভাপতি রূপা জানান, দু-একজন বাচ্চা ছেলে ভুল করে ফেলেছে। দলের নীতিবিরুদ্ধ কাজ করেছে। দল তাঁদের বিরুদ্ধে প্রয়োজনীয় ব্যবস্থা নিয়েছে। তারপরই তিনি বলেন, ‘‘দলের সিদ্ধান্ত সকলকে মেনে নিতে হয়। আমার কী খুব ইচ্ছা ছিল এখানে দাঁড়ানোর? তা নয়। আমাকে যেখানে দেওয়া হয়েছে সেখানেই দাঁড়াব। দলের শৃঙ্খলা মেনে চলতে হবে।’’ 
নির্বাচনী প্রচারপর্ব চলাকালীন রূপা এই মন্তব্য করে বসায় তা অন্য মাত্রা পাচ্ছে। দলীয় সূত্রের খবর, তাঁর পছন্দের আসন বাছতে গিয়ে বিজেপি’কে কম কাঠখড় পোড়াতে হয়নি। রাজ্য বিজেপি’র মহিলা মোর্চার সভাপতির জন্য একাধিক আসনের নাম প্রথমে শোনা গিয়েছিল। দলের একাংশের খবর, একটি ‘নিশ্চিত’ আসন খুঁজছিলেন রূপা। জোড়াসাঁকোতে দাঁড়াতে ইচ্ছুক ছিলেন তিনি। সেখানে রাহুল সিংহকে প্রার্থী করেছে দল। আবার উত্তর হাওড়ায় বিজেপি’র যেটুকু সংগঠন ছিল, উমেশ-শিবিরের অনুপস্থিতিতে তা কার্যত ভেঙে গিয়েছে বলে জানাচ্ছেন দলেরই একাংশ। উত্তর হাওড়ায় তৃণমূল লক্ষ্মীরতন শুক্লকে দাঁড় করিয়েছে। ওই কেন্দ্রে জোট প্রার্থী কংগ্রেসের সন্তোষ পাঠক। বিজেপি’র বিক্ষুব্ধ শিবিরকে পাশে পেতে ইতিমধ্যেই আসরে নেমে পড়েছেন সন্তোষ। কংগ্রেস সূত্রের খবর, উমেশের সঙ্গে কথাও হয়েছে সন্তোষের। উমেশকে পাশে পেলে তাঁদের যে শক্তিবৃদ্ধি হবে, তা সন্তোষও মানেন। কারণ, উত্তর হাওড়ার প্রায় ৬০ শতাংশ অবাঙালি ভোটারের মধ্যে উমেশের প্রভাব রয়েছে। 
ফলে এহেন পরিস্থিতিতে জয় ‘নিশ্চিত’ নয় বুঝেই কী আগেভাগে ওই আসনে দাঁড়াতে চাননি বলে জানিয়ে দিলেন রূপা? এই প্রশ্ন উঠেছে। রাজনীতির কারবারিদের একাংশের ব্যাখ্যা, ভোটের ফলাফলের দায়ও এইভাবে কার্যত নিজের কাঁধ থেকে ঝেড়ে ফেলে দলের উপরেই চাপিয়ে দিলেন বিজেপি প্রার্থী। উত্তর হাওড়ায় জয়ের ব্যাপারে কতটা আশাবাদী তিনি? এই প্রশ্নের জবাবে রূপা বলেন, ‘‘আমি কর্মে বিশ্বাসী।’’ 
তবে নিজের কেন্দ্র নিয়ে ‘অপছন্দে’র কথা জানালেও এদিন মুখ্যমন্ত্রী মমতা বন্দ্যোপাধ্যায়কে কটাক্ষ করতে ছাড়েননি রাজ্য বিজেপি’র মহিলা মোর্চার সভাপতি। বুধবার কুলটির জনসভায় মমতার ‘ভুল স্বীকারের’ প্রেক্ষিতে রূপার মন্তব্য, ‘‘ভাল, খুব ভাল!’’